ԼՂՀ պաշտպանության նախկին նախարար, հրամանատար Սամվել Բաբայանի մեղադրանքները փոխվել են: Նա մարտի 22-ից անազատության մեջ է, մեղադրվում է Վրաստանից մաքսանենգ եղանակով «Իգլա» տեսակի զենիթահրթիռային համալիր տեղափոխելու մեջ: Այժմ նրան մեղադրում են ոչ թե որպես կատարողի, մաքսանենգ ճանապարհով զինամթերք տեղափոխողի, այլ որպես դրդողի: Ո՞ւմ եւ ինչո՞ւ է դրդել, որ Վրաստանից «Իգլա» բերեն․ ոչ նախաքննության մարմինը՝ ԱԱԾ քննչականը, ոչ էլ Բաբայանի պաշտպանը չեն հայտնում։ Սրան է գումարվել մի նոր մեղադրանք՝ փողերի լվացում: Ինչպես հայտնի է, փողերի լվացումը Քրեական օրենսգրքի ամենադժվար ապացուցելի հոդվածներից է: Անկախ այն բանից՝ կհաստատվի այն, թե ոչ, կարելի է պնդել, որ երկար քննությունը Բաբայանի գործով ապահովված է։